**С Т А Н О В И Щ Е**

от

**доц. д-р Джени М. Маджаров**,

Софийски университет „Св. Кл. Охридски”,

на дисертационен труд за присъждане на образователна и научна степен **„доктор”**,

в областта на висшето образование, разработен в катедра „Етнология”, при

Исторически факултет на Софийския университет „Св. Кл. Охридски”

Научна област: **3. Социални, стопански и правни науки**

Професионално направление: **3.1. Социология, антропология и науки за културата**

Автор: **Божидар Ивайлов Първанов**

Тема: **„Характеристика и динамика на пространствата в селището при**

**традиционната, българска семейно-родова обредност (XIX – средата на XX в.)“**

Научен ръководител: **доц. д-р Джени М. Маджаров**

1. **Биографични сведения**

Божидар И. Първанов завършва бакалавърска степен по етнология в БП „Етнология”, на катедра Етнология, при ИФ на Софийския университет „Св. Кл. Охридски” (2015). Там продължава образованието си в МП „Етнология и културна антропология“, като защитава с отличие дипломна работа, с научен ръководител доц. Д. Маджаров (2017). Става редовен докторант в направление Етнология – Жестово поведение в българската култура, към катедра Етнология, при ИФ на СУ (2018 ‒ 2021). Започва работа като уредник (2018 - понастоящем) в Националния етнографски музея (ИЕФЕМ при БАН). Участва в подготовката на 17 временни етнографски музейни изложби. Осъществява активна проучвателска дейност в екипите на 7 научно-изследователски проекта в страната. Владее английски и руски език.

**Данни за докторантурата**

Докторантурата е заявена от катедра Етнология в тематично направление Етнология – Жестово поведение в българската култура. Темата на дисертационния труд е обсъдена от Съвета на катедрата (2018), като е предложена и приета за разработване от Факултетния съвет, с което докторантът е зачислен в редовно обучение със заповед на Ректора № РД 20-259 от 31.01.2018 г., със срок от 01.02.2018 г. до 01.02.2021 г. Обучението протича по предварително изготвен и приет от Катедрения и Факултетния съвет тригодишен учебен план. По време на обучението докторантът полага успешно и в срок всички предвидени в плана изпити. При протичане на докторантурата са спазени всички разпоредби, включени в Правилника за условията и реда за придобиване на научни степени и за заемане на академични длъжности в СУ „Св. Кл. Охридски”. На заседание на катедрата в разширен състав (януари 2022) се провежда успешно вътрешно обсъждане и разглеждане на разработеният дисертационен труд, на което е предложено на Факултетния съвет докторантът да бъде допуснат до публична защита пред научно жури.

По време на процедурите за допускане на разработката до публична защита не са установени нарушения и са спазени всички нормативни изисквания. На това основание, както и всички представени документи, спокойно може да се заключи, че процедурата по обявяване и провеждане на публичната защита е протекла в пълно съответствие със Закона за развитие на академичния състав в Република България (ЗРАСРБ), с Правилника за неговото приложение, както и с вътрешния Правилник за условията и реда за придобиване на научни степени и заемане на академични длъжности в СУ „Св. Кл. Охридски”. Така представената процедура напълно отговаря на изискванията в посочените нормативни документи, което дава основание за преминаване към следващия, завършващ етап на нейното осъществяване.

1. **Сведения за дисертацията и автореферата**

Структурата на представената дисертационната разработка се състои от увод, четири глави, заключение, библиография и две приложения, с общ обем 280 стр. Текстът на разработката обхваща 252 стр., като отделно следва: обща библиография, състояща се от 218 бр. заглавия (151 бр. – кирилица, 67 бр. - латиница); 4 бр. електронни източници; 18 бр. архивни единици; приложение от 11 таблици, фигури и фотографии.

Постройката на дисертационната разработка е съобразена с всички изисквания за подобен труд, като е изпълнена много прецизно и с внимателен поглед към детайла. Към това пионерско изследване на явлението е подходено с необходимата сериозност, като отделни негови страни са разгледани в пределна научна дълбочина, с прилагане на критичен подход спрямо ползваната специализирана литература и налична етнографска информация. Избраната хронологична рамка позволява явлението да бъде обхванато в неговите естествени и логични рамки на историческото му съществуване. На тази основа направените изводи и заключения говорят за достоверност, научна точност и задълбоченост на изследването.

В уводната част докторантът излага своите мотиви за изследване на темата. За него проучването на ритуализираните пространства и места представлява голямо научно предизвикателство, защото това са слабо изследвани, ала основни явления във всяка култура. Изясняването на механизма на тяхно съществуване би спомогнало за осветляване на характеристиките на индивидуалния и колективния подход по създаване и утвърждаване на отделни пространствени значения и поредица от символни образувания в тъканта на всяка култура. Представени са двете основни тенденции по изследване на пространството – социално-антропологична и социално-конструктивистка. Докторантът заявява, че пристъпва към изследване на явлението през разглеждане на религиозното поведение на общността и ролята на ритуализираното действие, които водят до създаване на знакова натовареност на пространства и места, както и до поява на символни опозиции в културата. Сред изложените цели и задачи тук обръщам внимание на новаторската и според мен най-важна. А именно изясняване на начина, по който пространствените единици, при участието им в ритуализирани действия, биват обозначавани в традиционната култура, т.е. опит за установяване на механизма, по който се натоварват със значение и предназначение селищни и извънселищни пространствени единици, както и причините за промяна на тяхната знаковост.

В първа глава е разгледан въпросът за това доколко наложително е етноложкото изследване на темата за пространството, като отделна категория в културата. Подробно е изложен проблемът, свързан с понятието *традиция*, съответно как на тази основа се определят времевите рамки на настоящото изследване. Позовавайки се на проучвания в различни научни дисциплини докторантът прави критичен преглед на основните схващания, свързани с понятията *пространство* и *място*, както и някои спорни страни при тяхното формулиране в етнологията.

В тази теоретична част на дисертацията е направен опит да се разкрие връзката между явленията *мит*, *ритуал* и *пространство* в стремеж да се изясни каква е тяхната роля и взаимна функционална обвързаност в процеса по обозначаване, т.е натоварване със значение и предназначение, на пространства и места в културата. Тук докторантът много находчиво търси логиката на обвързване във връзка му структурните и функционални свойства на ритуализираното действие в културата. На тази основа той осмисля ритуалът като механизъм за пренасяне или по-точно за обживяване на пространството от мита. Като особено профилиране на темата е разгледан и въпросът за механизма, по който обикновеното или знаково ненатовареното пространство бива превръщано в сакрално.

В трета глава горепредствената теоретична рамка на изследването е поставена в конкретиката на българската традиционна култура. Внимателният преглед на пространствата и местата в живота на традиционното българско общество са проследени през основните измерения на дома, двора, селището и землището. Този преглед не е произволен във времето, а обвързан с основни обредни действия от живота на човека, каквито са родилните, сватбените и погребалните обреди и обичаи. Особено внимание е отделено на оброка, при който обозначаването на пространството е в интересна зависимост от кръвно-родствените и родови връзки между участниците в ритуализираното действие.

Последната глава на дисертацията представлява най-съществена част от изследването по тази тема. През прегледа на традиционните български семейно-родови обреди и обичаи докторантът представя основните характеристики на заявените за разглеждане пространства и места. На основа изнесената фактология и натрупано познание той търси свое обяснение на процеса за концептуализация на пространствените измерения и тяхната зависимост от обредния контекст. Тук са изложени едни от най-важните съждения по темата, които определят пионерския характер на тази разработка в българската етнология. Докторантът умело и задълбочено анализира определените от него две важни бинарни опозиции *сакрално – ритуално* и *монументално – активно* пространство в нашата култура. В края на главата са изложени направените от докторанта важни изводи от изследването.

В заключителната част на разработкатадокторантът прави обобщения на своите наблюдения по темата, като предлага два основни модела за изясняване механизма на поява и утвърждаване на символиката при пространството, които свързва с мита и статичното придобиване на знаковост, съответно ритуала и активното придобиване. Напълно правилно оценява комуникативната роля на ритуала като средство за превръщане на абстрактни митологични понятия и сюжети във възприемани за „действителност“ значения и предназначения на пространството. Едновременно с това много успешно разграничава двойствената роля на ритуала в процеса по създаване на *утопично-сакрални* и *локално-непосредствени* пространства и места в традиционната култура. Представя своя категоризация на пространствата в зависимост от конкретната роля на свързаните с тях ритуали. Като научен успех трябва да се изтъкне опитът на докторанта да създаде целенасочен етноложки подход за изследване, анализ и категоризация на знаковостта на пространствата и местата, през функцията на обреда и ритуализираното действие, в българската традиционна култура.

Авторефератът е с обем от 30 стр. и точно представя съдържанието на докторската дисертация, като по-изчистено и ясно са представени направените обобщения, изводи и приноси на осъщественото изследване.

Предложеният дисертационен труд и придружаващият го автореферат отговарят на всички изисквания на Правилника за условията и реда за придобиване на научни степени и заемане на академични длъжности в СУ „Св. Кл. Охридски”.

1. **Научни приноси**

Напълно приемам и подкрепям посочените от автора пет научни приноса на дисертационната разработка, като в случая за мен едни от най-важните, които създават нейният съществен и приносен характер, се явяват първи и втори: „Първи опит за самостоятелно обследване на явлението ритуално пространство в българската етнографска традиция ... Преосмисляне на теоретичните подходи към проблема за пространството в българската етнографска наука.”

1. **Публикации**

Представените шест броя публикации, от които три по тематика, съвпадаща с тази на дисертацията, напълно покриват изискванията на Закона и Правилника за условията и реда за придобиване на научни степени и заемане на академични длъжности в СУ „Св. Кл. Охридски”.

1. **Заключение**

На основание гореизложеното заявявам, че представеният дисертационен труд на тема „Характеристика и динамика на пространствата в селището при традиционната, българска семейно-родова обредност (XIX - средата на XX в.)“ може да бъде успешно защитен. Давам отлична оценка за дейността на докторанта и разработеният от него научен труд като предлагам на уважаемото Научно жури да присъди на Божидар Ивайлов Първанов образователната и научна степен „доктор” в научната област 3. Социални, стопански и правни науки, с професионално направление 3.1. Социология, антропология и науки за културата, и тематично направление Етнология – Жестово поведение в българската култура, след успешно приключване на публичната защита.

21.04.2022 г.

София доц. д-р Джени М. Маджаров